Mann tiltalt etter at flere kaniner og en hund døde
Ifølge tiltalen har dyrene vært alene i en bolig i Østfold over en lengre periode i 2017. – Vi vet ikke nøyaktig hvor lenge dyrene har vært alene. Boligen har stått uten strøm en lengre periode, så det er ikke sannsynlig at det har bodd noen her over lengre tid, sier aktor Elisabeth Kaspersen til VG. Kaspersen forteller at noen naboer observerte hundene inne i boligen og kontaktet både politiet og Mattilsynet. – Da de kom til stedet var boligen pelsbelagt. Vi mener dyrene har vært hensatt i hvert fall seks måneder med noe besøk til og fra. De har fått noe mat og vann, sier Kaspersen. «Hundene var tilgriset av urin og avføring med store tover i pelsen. De var avmagret, dehydrerte og hadde lange klør på alle potene», står det i tiltalen. les ogsåDen tiltalte mannen har forklart seg om forholdet, men politiet fester ikke lit til hans forklaring. – Vi er uenig i hendelsesforløpet, sier hun. Mannens forsvarer Hans Christian Nygaard Wang ønsker ikke å kommentere hvordan hans klient stiller seg til tiltalen på nåværende tidspunkt. Den ene hunden ble avlivet kort tid etterpå. Den andre var svært underernært, men har det nå bra og blir omplassert. – Hvorfor er dere ikke sikre på hvor mange kaniner det var der? – Det var bare masse pels og skjeletter i boligen, og vi klarer ikke å vurdere om det er syv eller åtte kaniner. Rettssaken starter i slutten av oktober.
En mann er tiltalt for å ha hensatt to Sanktbernhardshunder og syv-åtte kaniner i hjelpeløs tilstand i 2017. Kun den ene hunden overlevde.